Ehdotus Euroopan parlamentin ja neuvoston direktiiviksi neuvoston direktiivin 67/548/ETY muuttamisesta siltä osin kuin kyse on tiettyjen vaarallisten aineiden merkinnöistä Itävallassa ja Ruotsissa (98/C 374/05) (ETA:n kannalta merkityksellinen teksti) KOM(1998) 561 lopull. - 98/0290(COD)

(Komission esittämä 30 päivänä lokakuuta 1998)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 100 a artiklan,

ottavat huomioon komission ehdotuksen,

ottavat huomioon talous- ja sosiaalikomitean lausunnon,

noudattavat perustamissopimuksen 189 b artiklassa määrättyä menettelyä,

sekä katsovat, että

(1) vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 kesäkuuta 1967 annetun neuvoston direktiivin 67/548/ETY (1),sellaisena kuin se on viimeksi muutettuna komission direktiivillä 97/69/EY (2), 30 artiklassa säädetään, että jäsenvaltiot eivät saa kieltää, rajoittaa tai estää direktiivin vaatimuksia vastaavien aineiden markkinoille saattamista,

(2) direktiivin 67/548/ETY 23 artiklan 2 kohdan c alakohdassa edellytetään, että aineen jokaisessa pakkauksessa on oltava tarvittaessa varoitusmerkit, jotka ovat direktiivin liitteessä II esitettyjen mukaiset; direktiivin 23 artiklan 2 kohdan e alakohdassa edellytetään, että aineen jokaisessa pakkauksessa on oltava erityiset S-lausekkeet, jotka osoittavat aineen käyttöön liittyvät turvallisuusohjeet, ja näiden S-lausekkeiden sanamuodosta on säädetty direktiivin liitteessä IV,

(3) Itävallan, Suomen ja Ruotsin liittymisasiakirjan 69 artiklassa säädetään, että direktiivin 67/548/ETY 30 artiklaa yhdessä sen 23 artiklan 2 kohdan kanssa ei sovelleta Itävaltaan ennen 1 päivää tammikuuta 1999 ja että Itävalta voi vaatia käytettäviksi sellaisia merkintöjä, joissa on ylimääräisiä, direktiivin liitteeseen II sisältymättömiä tunnuksia, sekä merkintöjä, joissa on ylimääräisiä, direktiivin liitteen IV luetteloon sisältymättömiä S-lausekkeita, jotka koskevat toimenpiteitä onnettomuustapauksessa, ja että näitä säännöksiä tarkastellaan uudelleen EY:n menettelyjen mukaisesti 31 päivään joulukuuta 1998 mennessä,

(4) direktiivin 23 artiklan 2 kohdan d alakohdassa edellytetään, että aineen jokaisessa pakkauksessa on oltava erityiset R-lausekkeet, jotka osoittavat aineen käyttöön liittyvistä vaaroista aiheutuvat erityiset vaarat, ja näiden R-lausekkeiden sanamuodon on oltava direktiivin liitteessä III esitetyn mukainen,

(5) Itävallan, Suomen ja Ruotsin liittymisasiakirjan 112 artiklassa säädetään, että direktiivin 67/548/ETY 30 artiklaa yhdessä sen 23 artiklan 2 kohdan d alakohdan kanssa ei sovelleta Ruotsiin ennen 1 päivää tammikuuta 1999 ja että Ruotsi voi vaatia käytettäviksi ylimääräisiä R-lausekkeita "R-322" ja "R-340", jotka eivät sisälly direktiivin liitteen III luetteloon, ja että näitä säännöksiä tarkastellaan uudelleen EY:n menettelyjen mukaisesti 31 päivään joulukuuta 1998 mennessä,

(6) vaarallisten aineiden luokitusta, pakkaamista ja merkintöjä koskevien jäsenvaltioiden lakien, asetusten ja hallinnollisten määräysten lähentämisestä annetussa Euroopan parlamentin ja neuvoston direktiivissä 98/. . ./EY säädetään tietyistä direktiivin soveltamista koskevista erityisedellytyksistä muun muassa ylimääräisten tunnusten, R-lausekkeiden ja S-lausekkeiden käytön osalta Itävallassa ja Ruotsissa, jotta voitaisiin ottaa huomioon näiden maiden terveyden- ja ympäristönsuojelua koskevien vaatimusten taso; näitä eritysedellytyksiä sovelletaan kahden vuoden ajan 1 päivästä tammikuuta 1999 31 päivään joulukuuta 2000; vaarallisten aineiden ja valmisteiden markkinoille saattamista koskevat edellytykset olisi tänä aikana yhtenäistettävä,

(7) on todennäköistä, että vaarallisten aineiden luokituksen yhdenmukaistamista koskevissa kansainvälisissä neuvotteluissa saavutetaan tieteellistä ja teknistä edistystä "R-322":n osalta, ja jäsenvaltioiden asiantuntijat ovat käynnissä olevien vaarallisten aineiden merkintöjä koskevien kansainvälisten neuvottelujen perusteella sopineet, että voimassa olevan yhteisön lainsäädännön perusteellinen tarkistaminen "R-340":n osalta asetetaan tärkeysjärjestyksessä etusijalle,

(8) yhteisön lainsäädäntöä on tarkasteltava uudelleen vaarallisten aineiden luokitusta ja merkintöjä koskevien kansainvälisten neuvottelujen tulosten perusteella, ja on odotettavissa, että tulokset johtavat tältä osin vaatimusten lähentämiseen koko yhteisössä.

(9) neuvoston ja neuvostossa 3 päivänä joulukuuta 1990 kokoontuneiden jäsenvaltioiden hallitusten edustajien päätöslauselmassa (90/C 329/03) akuuttien myrkytystapausten ehkäisystä ja hoidosta (3) kehotetaan yhdenmukaistamaan kliinisen toksikologian alaan kuuluvien tietojen keruumenettelyjä kaikissa yhteisössä toimivissa myrkytystietokeskuksissa, jotta voitaisiin edistää myrkytysvaarojen ehkäisemiseen tähtäävän politiikan kehittämistä; asianomaiset toimivaltaiset viranomaiset perustavat tätä varten yhteistyössä komission kanssa myrkytystietokeskusten tai tarvittaessa muiden toimivaltaisten yksikköjen välille yhteisön laajuisen tieto- ja yhteistyöjärjestelmän vasta-aineiden saatavuuden parantamiseksi,

(10) tunnus, joka osoittaisi, että tiettyjen vaarallisten aineiden jätteet olisi kerättävä erillään muista jätteistä, voisi vähentää vaarallisten aineiden mahdollisuutta joutua ympäristöön, koska se saisi suuren yleisön käyttämään tehokkaammin erityisiä jätteenkeräysjärjestelmiä; tiettyjen tietojen puuttumisen vuoksi tällaisen tunnuksen tarpeellisuuden selvittäminen vaatii vielä jonkin verran aikaa,

(11) yhteisön lainsäädännön uudelleentarkastelua Itävallan, Suomen ja Ruotsin liittymisasiakirjassa tarkoitettujen vaarallisia aineita koskevien säännösten osalta ei saada päätökseen 31 päivään joulukuuta 1998 mennessä,

(12) tämän direktiivin soveltamisalaan kuuluvien säännösten uudelleentarkastelua jatketaan poikkeuksen säädettynä voimassaoloaikana EY:n menettelyjen mukaisesti; riippumatta uudelleentarkastelun tuloksista Itävallan ja Ruotsin osalta sovelletaan kyseisen ajan päätyttyä yhteisön säännöstöä samoin edellytyksin kuin muidenkin jäsenvaltioiden osalta, ja

(13) yhteisön lainsäädännössä voidaan säätää tiettyjä jäsenvaltioita koskevista määräaikaisista poikkeuksista kyseisten jäsenvaltioiden erityistilanteiden vuoksi,

OVAT ANTANEET TÄMÄN DIREKTIIVIN:

1 artikla

Lisätään direktiivin 67/548/ETY 23 artiklaan kohdat seuraavasti:

"5. Itävalta voi vaatia käytettäväksi 1 päivän tammikuuta 1999 ja 31 päivän joulukuuta 2000 välisenä aikana:

- liitteeseen II sisältymätöntä jätteiden hävittämistä koskevaa ylimääräistä tunnusta, jossa on kuvattuna jätesäiliö, jonka yli on vedetty risti, ja

- liitteeseen IV sisältymätöntä, onnettomuustapauksissa toteutettavia toimenpiteitä koskevaa ylimääräistä S-lauseketta `Vastalääke olemassa, lääkintähenkilöstön tulee ottaa yhteys myrkytystietokeskukseen`

6. Ruotsi voi vaatia käytettäviksi seuraavia liitteeseen III sisältymättömiä ylimääräisiä R-lausekkeita 1 päivän tammikuuta 1999 ja 31 päivän joulukuuta 2000 välisenä aikana:

- `R-322` sellaisten akuutteja myrkytysvaikutuksia aiheuttavien aineiden osalta, joita liitteessä VI esitetyt luokitusperusteet eivät kata (Ruotsissa käytössä oleva luokka `lievästi haitallinen`), ja

- `R-340` luokkaan 3 kuuluviksi karsinogeenisiksi aineiksi luokiteltujen aineiden osalta R-lausekkeen R40 sijasta.".

2 artikla

1. Jäsenvaltioiden on säädettävä tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1998. Niiden on ilmoitettava tästä komissiolle viipymättä.

2. Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3 artikla

Tämä direktiivi on osoitettu kaikille jäsenvaltiolle.

(1) EYVL 196, 16.8.1967, s. 1.

(2) EYVL L 343, 13.12.1997, s. 19.

(3) EYVL C 329, 31.12.1990, s. 6.